Тудо ийын «Рвезе коммунист» газет Юрийын «Сылне шурно лӱшкаш тӱҥалеш», «Муро-вий!», «Жап шуо…», «Лийнет гын тый поэт…» стихлажым савыктен. «Марий коммунылан» студент-музыкант ик эн ончыч «Кӱсле йӱк» почеламутышым темлен (1957 ий 26 апрель). Вес ийжылан шккенжын чон мурыжым «Ончыко» журналыш пуаш тоштын. Можыч, ондакрак конден улмаш, но кок почеламутшо («Чӱкшӧ курык шеҥгеч лекте кече» ден «Ший йыҥгырым пӱгеш кылдалтын») 1958 ийысе 4-ше номереш лектын. Вара кокытшат «Ӱжаран куэрлаште» сборникыш пурталтын, но тыгодым ятыр вашталтышым ыштыме. Икымше стихыште кумшо ден визымше куплет тыгай лийыныт: